**ПРАВИЛНИК О ВАСПИТНО-ДИСЦИПЛИНСКОЈ И МАТЕРИЈАЛНОЈ ОДГОВОРНОСТИ УЧЕНИКА СРЕДЊЕ ШКОЛЕ "МЛАДОСТ"**

Број: 159.

23.01.2018.



На основу чл. 119. став 1. тачка 1, а у вези са чл. 80-86. Закона о основама система образовања и васпитања ("Службени гласник РС", бр. 88/2017, у даљем тексту: Закон) и члана 48. став 1. тачка 1.,чланова 150-159 и 192. Статута школе, Школски одбор Средње школе" Младост", на седници одржаној дана 23.01.2018. године, донео је

**ПРАВИЛНИК О ВАСПИТНО-ДИСЦИПЛИНСКОЈ И МАТЕРИЈАЛНОЈ ОДГОВОРНОСТИ УЧЕНИКА**

**СРЕДЊЕ ШКОЛЕ"МЛАДОСТ"**

**Члан 1.**

 Овим Правилником (у даљем тексту: Правилник) уређују се обавезе и одговорност ученика, васпитно-дисциплински поступак, васпитне и васпитно-дисциплинске мере, надлежност за изрицање мера, правна заштита ученика и материјална одговорност ученика у Средњој школи "Младост" (у даљем тексту: Школа).

 У складу са Законом и овим Правилником, ученик може да одговара за лакшу повреду обавезе, за тежу повреду обавезе и за повреду забране из чл. 8–10. овог Правилника.

**I OБАВЕЗЕ УЧЕНИКА**

**Члан 2.**

 У остваривању својих права ученик не сме да угрожава друге у остваривању права.

 Ученик има обавезу да:

1. редовно похађа наставу и извршава школске обавезе;
2. поштује правила понашања у Школи, одлуке директора и органа Школе;
3. ради на усвајању знања, вештина и ставова утврђених школским програмом, прати сопствени напредак и извештава о томе наставнике и родитеље, односно друге законске заступнике;
4. не омета извођење наставе и не напушта час без претходног одобрења наставника;
5. поштује личност других ученика, наставника и осталих запослених у Школи;
6. чува имовину Школе и чистоћу и естетски изглед школских просторија;
7. стара се о очувању животне средине и понаша у складу са правилима еколошке етике.

**II ВАСПИТНИ РАД СА УЧЕНИКОМ**

**Члан 3.**

Одељенски старешина који има сазнање о извршеној лакшој повреди обавеза ученика, о томе писмено обавештава стручну службу Захтевом за појачаним васпитним радом.

Одељенски старешина који има сазнање о извршеној тежој повреди обавеза ученика и повреди забране, о томе писмено обавештава директора Захтевом за покретање васпитно-дисциплинског поступка, као и Захтевом за пајачаним васпитним радом (уколико није већ поднет).

Одељенски старешина овим узима учешће, укључује се и сарађује са стручном службом кроз различите активности и контакте у оквиру одељенске заједнице, сарадњом са родитељима, наставницима, стручним тимовима, директором, секретаром, школским одбором, а ако је то неопходно и са другим одговарајућим установама, и сачињава План појачаног васпитног рада који садржи податке о ученику, опис повреде обавезе или забране, оперативни план активности са временским оквиром, као и закључак након спроведених активности.

Одељенски старешина је дужан да писаним путем обевести родитеља, односно законског заступника када ученик неоправдано изостане са наставе **пет и више часова**.

**Члан 4.**

Према ученику који врши повреду правила понашања у Школи или не поштује одлуке директора и органа Школе, неоправдано изостане са наставе **пет часова**, односно који својим понашањем угрожава друге у остваривању њихових права, Школа ће уз учешће родитеља, односно другог законског заступника, **појачати васпитни рад активностима**: у оквиру одељењске заједнице, стручним радом одељењског старешине, педагога, психолога, посебних тимова, а када је то неопходно да сарађује са одговарајућим установама социјалне, односно здравствене заштите са циљем дефинисања и пружања подршке ученику у вези са променом његовог понашања.

 Све мере за повреду обавезе, односно повреду забране прописане овим Правилником, **могу да се изрекну ученику ако је Школа претходно предузела неопходне активности из става 1. овог члана**.

 Када предузете неопходне активности из става 1. овог члана доведу до позитивне промене понашања ученика, обуставиће се поступак против ученика, осим ако је учињеном повредом забране из чл. **9-11**. овог Правилника ученик озбиљно угрозио интегритет другог лица.

 Васпитна и васпитно-дисциплинска мера предвиђена Правилником изричу се у школској години у којој је учињена повреда обавезе ученика.

**III ЛАКШЕ ПОВРЕДЕ УЧЕНИКА И ВАСПИТНО-ДИСЦИПЛИНСКЕ МЕРЕ**

**Члан 5.**

 Ученик одговара за лакше повреде обавеза ученика.

Лакше повреде обавеза ученика су:

1. неоправдано закашњавање на наставу и друге облике образовно-васпитног рада,
2. напуштање часа, или другог облика образовно-васпитаног рада, без одобрења наставника или стручног сарадника, једном у току полугодишта,
3. непоштовање одлука надлежних органа школе,
4. неоправдано изостајање из школе до 16 изостанака,
5. злоупотреба лекарског оправдања,
6. недолично понашање према другим ученицима, запосленима у Школи, или трећим лицима у просторијама Школе или дворишту школе, или за време извођења образовно-васпитног рада који се изводи ван њих,
7. изазивање нереда мањих размера (ситне чарке, расправе и сл.) у просторијама школе и школском дворишту,
8. ометање извођења наставе или других облика образовно-васпитног рада,
9. неблаговремено правдање изостанака – више од 8 дана од дана направљеног изостанка,
10. нарушавање естетског изгледа просторија Школе и школског дворишта (бацање папирића, лименки, пикаваца и сл. ван корпи, по дворишту),
11. непоштовање правила облачења у школи, дворишту школе, или активностима које школа организује,
12. оштећење школске зграде, просторија, инвентара, опреме, инсталација у школи,
13. ометање ученика при обављању дужности дежурства од стране других ученика,
14. необавештавање родитеља о резултатима учења и владања и непреношење порука одељенског старешине, других наставника и стручних сарадника,
15. улаз ученика у зборницу, канцеларију директора, секретара, стручне службе, рачуноводства, без позива или без најаве дежурном ученику,
16. самовољно напуштање дежурства у својству дежурног ученика,
17. уписивање у напомену дневника до 3 пута у току школске године,
18. пушење у просторијама школе и дворишту,
19. употреба мобилног телефона на часу (читање и слање смс порука, разговор, снимање, слушање музике, играње игрица и сл.), осим када се мобилни телефон користи као наставно средство у функцији часа уз одобрење и надзор наставника.

**Члан 6.**

 За **лакшу повреду обавезе** ученика из чл. 5. овог Правилника могу се изрећи васпитне мере:

1. **опомена**;
Опомену за лакшу повреду обавезе изриче одељенски старешина на часу одељенске заједнице и уписује је у ђачку књижицу.
Оцена из владања: примерно (5).
2. **укор одељенског старешине**;
Васпитну меру – Укор одељенског старешине за лакшу повреду обавезе, или за неоправдано изостајање са наставе и других облика васпитно-образовног рада од **5** до **8** часова у току године, изриче одељенски старешина на часу одељенске заједнице и уписује га у ђачку књижицу.
Оцена из владања се смањује на: Врло добро (4).
3. **укор одељенског већа**;
Укор одељенског већа за лакшу повреду обавезе, или за неоправдано изостајање са наставе и других облика васпитно-образовног рада од **9** до **16** часова у току године изриче одељенско веће већином гласова на основу јавног изјашњавања наставника који остварују наставу у одељењу ученика, а на предлог одељенског старешине или било ког члана одељенског већа.
Васпитна мера укор одељенског већа се уписује у ђачку књижицу.
Оцена из владања се смањује на: Добро (3).

Васпитне мере из става 1. овог члана изричу се ученику без вођења дисциплинског поступка.

Ученику који неоправдано изостаје са наставе смањује се оцена из владања на крају првог или другог полугодишта уколико након благовремено предузетих мера и активности појачаног васпитног рада и обавештавања родитеља, односно законског заступника, није дошло до позитивне промене у понашању ученика.

**IV ТЕЖЕ ПОВРЕДЕ ОБАВЕЗА УЧЕНИКА И ВАСПИТНО-ДИСЦИПЛИНСКЕ МЕРЕ**

**Члан 7.**

 За тежу повреду обавезе ученик одговара ако је у време извршења била прописана Законом.

Теже повреде обавеза ученика су:

1. уништење, оштећење, скривање, изношење, преправка или дописивање података у евиденцији коју води Школа или друга организација, односно орган;
2. преправка или дописивање података у јавној исправи коју издаје Школа или орган, односно исправи коју изда друга организација;
3. уништење или крађа имовине Школе, привредног друштва, предузетника, ученика или запосленог;
4. поседовање, подстрекавање, помагање, давање другом ученику и употреба алкохола, дувана, наркотичког средства или психоактивне супстанце;
5. уношење у Школу или другу организацију оружја, пиротехничког средства или другог предмета којим може да угрози или повреди друго лице;
6. понашање ученика којим угрожава властиту безбедност или безбедност других ученика, наставника и запослених у Школи, у школским и другим активностима које се остварују ван Школе, а које Школа организује и које доводи до њиховог физичког и психичког повређивања;
7. употреба мобилног телефона, електронског уређаја и другог средства у сврхе којима се угрожавају права других или у сврхе преваре у поступку оцењивања;
8. неоправдано изостајање са наставе и других облика образовно-васпитног рада више од 25 часова у току школске године, од чега више од **15 часова** након писменог обавештавања родитеља, односно другог законског заступника од стране Школе;
9. учестало чињење лакших повреда обавеза у току школске године, под условом да су предузете неопходне мере из члана 4. став 1. Правилника ради корекције понашања ученика.

**Члан 8.**

 За тежу повреду обавезе из члана 7. Правилника ученику може да се изрекне васпитно-дисциплинска мера:

1. **укор директора**;
Меру укор директора изриче директор Решењем након спроведеног васпитно-дисциплинског поступка и утврђене одговорности за теже повреде или забране ученика, или за неоправдано изостајање са наставе и других облика васпитно-образовног рада од **17** до **25** часова у току године.
Оцена из владања се смањује на: задовољавајуће (2).
2. **укор наставничког већа**;
Одлуку за меру - Укор наставничког већа доноси наставничко веће већином гласова, након спроведеног васпитно-дисциплинског поступка и утврђене одговорности за теже повреде или забране ученика ученика, или за неоправдано изостајање са наставе и других облика васпитно-образовног рада **26** и више часова у току године.
Директор изриче меру Решењем.
Оцена из владања се смањује на: незадовољавајуће (1).
3. **искључење ученика из Школе**.
Одлуку за меру - Искључење ученика из школе доноси наставничко веће већином гласова, након спроведеног васпитно-дисциплинског поступка и утврђене одговорности за теже повреде или забране ученика.
Директор изриче меру Решењем – Искључење из школе.

За повреде из члана 7. став 2. тач. 8) и 9) Правилника обавезна је поступност у изрицању мера.

Ученику се за повреду обавезе може изрећи само једна васпитно-дисциплинска мера.

Ученику који неоправдано изостаје са наставе смањује се оцена из владања на крају првог или другог полугодишта уколико након благовремено предузетих мера и активности појачаног васпитног рада и обавештавања родитеља, односно односно законског заступника, није дошло до позитивне промене у понашању ученика.

**V ПОВРЕДЕ ЗАБРАНЕ И ВАСПИТНО-ДИСЦИПЛИНСКЕ МЕРЕ**

**Члан 9.**

 У Школи су забрањене дискриминација и дискриминаторско поступање, којим ученик на непосредан или посредан, отворен или прикривен начин, неоправдано прави разлику или неједнако поступа, односно врши пропуштање (искључивање, ограничавање или давање првенства), у односу на другог ученика или групу ученика или наставно особље или друге запослене у школи, као и на чланове њихових породица или њима блиска лица на отворен или прикривен начин, а које се заснива на раси, боји коже, прецима, држављанству, статусу мигранта, односно расељеног лица,националној припадности или етничком пореклу, језику, верским или политичким убеђењима, полу, родном идентитету, сексуалној оријентацији, имовном стању, социјалном и културном пореклу, рођењу, генетским особеностима, здравственом стању,сметњи у развоју и инвалидитету, брачном и породичном статусу, осуђиваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације, односно другим подзаконским актима који регулишу препознавање облика дискриминације и поступање Школе у случајевима сумњи у дискриминаторно понашање.

**Члан 10.**

У Школи је забрањено физичко, психичко, социјално, сексуално, дигитално и свако друго насиље којим ученик злоставља и занемарује запосленог или другог ученика или треће лице у Школи.

 Под насиљем и злостављањем подразумева се сваки облик једанпут учињеног,односно понављаног вербалног или невербалног понашања од стране ученика које има за последицу стварно или потенцијално угрожавање здравља, развоја и достојанства запосленог или другог ученика у Школи.

 Под физичким насиљем, у смислу Правилника, сматра се: свако понашање ученика које може да доведе до стварног или потенцијалног телесног повређивања другог ученика или запосленог; насилно понашање ученика према другом ученику или запосленом.

 Под психичким насиљем, у смислу Правилника, сматра се понашање које доводи до тренутног или трајног угрожавања психичког и емоционалног здравља и достојанства.

 Под социјалним насиљем, у смислу Правилника, сматра се када ученик чини искључивање другог ученика из групе вршњака или различитих облика активно сти Школе.

 Под сексуалним насиљем и злостављањем, у смислу Правилника, сматра се понашање када ученик другог ученика или запосленог сексуално узнемирава, наводи или приморава на учешће у сексуалним активностима које не жели, не схвата или за које није развојно дорастао.

 Под дигиталним насиљем и злостављањем, у смислу Правилника, сматра се када ученик злоупотребљава информационо комуникационе технологије што за последицу има повреду друге личности и угрожавање достојанства, а остварује се слањем порука електронском поштом, смс-ом, ммс-ом, путем веб-сајта, четовањем, укључивањем у форуме, социјалне мреже и друге облике дигиталне комуникације.

Одељенски старешина, наставник, и сви засполени Школе, ученик, родитељ/законски заступник који има сазнање о било којој врсти учињеног насиља описаног у Члану 10. овог Правилника, у обавези је да попуни **Образац евиденције насилног понашања**.

**Члан 11.**

 У Школи је забрањено свако понашање ученика према запосленом и ученика према другом ученику којим се вређа углед, част или достојанство.

 Школа ће препознавање забрањеног понашања из става 1. овог члана, као и своје поступање када се посумња или утврди забрањено понашање из става 1. овог члана, извршавати у складу са одговарајућим подзаконским прописима.

**Члан 12.**

 За учињену повреду забране из чл. 9 - 11. овог Правилника ученику се, по спроведеном васпитно-дисциплинском поступку и утврђивању његове одговорности, изриче васпитно-дисциплинска мера:

1. укор директора;
2. укор наставничког већа;
3. искључење ученика из Школе

 Наставничко веће доноси одлуку о васпитно-дисциплинској мери искључења ученика из Школе, а директор решење о искључењу ученика из Школе.

**Члан 13.**

 Школа, упоредо са изрицањем васпитне, односно васпитно-дициплинске мере из чл. 6, 8. и 12. овог Правилника, одређује ученику и обавезу обављања друштвено-корисног, односно хуманитарног рада, који се одвија у просторијама Школе или ван просторија Школе под надзором наставника, односно стручног сарадника, а у складу са одговарајућим подзаконским прописом.

 Друштвено-користан, односно хуманитарни рад из става 1. овог члана, Школа одређује ученику у складу са тежином учињене повреде, водећи рачуна о психофизичкој и здравственој способности, узрасту и достојанству ученика, о чему је дужна да одмах обавести родитеља, односно другог законског заступника.

**Члан 13.**

 Када малолетан ученик изврши повреду обавезе, односно забране из чл. 5, 7, 9, 10. и 11. овог Правилника, Школа одмах, а најкасније наредног радног дана обавештава родитеља, односно другог законског заступника и укључује га у одговарајући поступак.

**VI ПРАВНА ЗАШТИТА УЧЕНИКА**

**Члан 14.**

 Ученик, родитељ, односно други законски заступник има право да поднесе жалбу Школском одбору на изречену васпитно-дисциплинску меру за извршену тежу повреду обавезе ученика из члана 6. овог Правилника или за повреду забране из чл. 9 -11. овог Правилника, у року од осам дана од дана достављања решења о утврђеној одговорности и изреченој мери.

 Школски одбор решава по жалби из става 1. овог члана у року од 15 дана од дана достављања жалбе од стране ученика, родитеља, односно другог законског заступника.

 Жалба одлаже извршење решења директора.

 Против другостепеног решења о изреченој мери искључења ученика из Школе, ученик, родитељ, односно други законски заступник има право на судску заштиту у управном спору.

**VII ВАСПИТНО-ДИСЦИПЛИНСКИ ПОСТУПАК**

**Члан 15.**

За теже повреде обавеза ученика из члана 7. овог Правилника и за повреде забране из чл. 9 –11. овог Правилника Школа води васпитно-дисциплински поступак о којем писмено обавештава родитеља, односно другог законског заступника ученика.

 Одељенски старешина ученика који је извршио тежу повреду обавезе или забране, на основу личног сазнања или сазнања од стране других наставника и других лица о учињеној тежој повреди обавезе или забране, **о томе одмах писмено обавештава директора** Захтевом за покретање васпитно-дисциплинског поступка, као и Захтевом за пајачаним васпитним радом (уколико није већ поднет), где се наводе подаци о ученику, датум, време, место и опис учињене повреде обавезе или забране.

Директор, у року од 30 дана од дана учињене повреде из става 1. овог члана, **Закључком** покреће васпитно-дисциплински поступак, води га и окончава решењем и о томе одмах, а најкасније наредног радног дана обавештава родитеља, односно другог законског заступника.

**Закључак** за утврђивање одговорности ученика подноси се у писменом облику и садржи податке о ученику (име и презиме ученика против кога се води васпитно- дисциплински поступак, разред и одељење), опис теже повреде обавезе ученика, односно повреде забране, време, место и начин извршења повреде и одговарајуће доказе, као и Правилника, односно Закона којим је регулисано да учињено дело представља повреду обавезе ученика.

Закључак се доставља ученику, односно његовом родитељу или другом законском заступнику, одељењском старешини, стручним сарадницима, односно одговарајућем стручном тиму.

Директор води дисциплински поступак у сарадњи са **Комисијом** коју чине **одељенски** **старешина**, **секретар**, и **представник стручне службе** (педагод или психолог) као стални чланови, укупно три члана.

Директор заказује састанак дисциплинске комисије.

На састанак комисије позива се писменим путем ученик против кога се води дисциплински поступак и обавезно родитељ, или други законски заступник.

На расправу се позивају, када је то потребно, сведоци и вештаци.

Достављање позива, одлука и других писмена, врши се непосредно уручивањем ученику, односно његовом родитељу или другом законском заступнику, или препорученом пошиљком преко поште.

Уколико родитељ, односно други законски заступник одбија пријем пошиљке, или се на други начин оглуши о позиве Школе, директор школе поставља одмах, а најкасније наредног дана **психолога, односно педагога Школе** да у овом поступку заступа интересе ученика, о чему одмах обавештава **центар за социјални рад.**

У васпитно-дисциплинском поступку ученик, уз присуство родитеља, односно другог законског заступника, као и сви остали учесници и сведоци морају бити саслушани и дати писану изјаву.

О вођењу васпитно-дисциплинског поступка **води се записник.**

Записник води представник стручне службе (пе дагог или психолог).

Записник се пре закључења мора прочитати лицима која учествују у васпитно-дисциплинском поступку. Саслушана лица имају право примедбе.

Записник се завршава закључком који садржи податке о ученику, опис теже повреде обавезе ученика, односно забране, време, место и начин извршења повреде, утврђену одговорност за извршену тежу повреду обавезе, постојање олакшавајућих, односно отежавајућих околности.

Након давања сагласности на записиник исти потписују ученик, односно његов родитељ или други законски заступник, сви чланови Комисије и записничар.

Васпитно-дисциплински поступак за учињену тежу повреду обавезе ученика из члана 7. овог Правилника, покреће се најкасније у року од осам дана од дана сазнања.

Васпитно-дисциплински поступак за учињену повреду забране из чл. 8 –10. овог Правилника покреће се одмах, а најкасније у року од два дана од дана сазнања.

Васпитно-дисциплински поступак окончава се, **након вођења појачаног васпитног рада** са учеником, доношењем решења у року од 30 дана од дана покретања.

Пре доношења решења морају се утврдити све чињенице које су од значаја за одлучивање.

Одељенски старешима у сарадњи са стручном службом и тимом за превенцију насиља у писаној форми сачињава **План вођења појачаног васпитног рада** који садржи податке о ученику, опис повреде обавезе или забране, оперативни план активности са временским оквиром, као и закључак након спроведених активности.

Одељенски старешина након изречених мера на седницама одељенскихи наставничких већа **о томе писмено обавештава директора, или секретара школе.**

Уколико се у току трајања васпитно-дисциплинског поступка ученик испише из Школе, Школа је у обавези да у исписницу унесе напомену да је против наведеног ученика покренут васпитно-дисциплински поступак.

**VIII ЕВИДЕНЦИЈА О ИЗРЕЧЕНИМ ВАСПИТНО-ДИСЦИПЛИНСКИМ МЕРАМА**

**Члан 16.**

 О изреченим васпитним и васпитно-дисциплинским мерама евиденцију води одељењски старешина, уз поштовање начела прописаних законом којим се уређује заштита података о личности.

**IX МАТЕРИЈАЛНА ОДГОВОРНОСТ УЧЕНИКА**

**Члан 17.**

 Ученик, његов родитељ, односно други законски заступник одговара за материјалну штету коју ученик нанесе Школи, намерно или крајњом непажњом, у складу са законом.

 Поступак за утврђивање материјалне одговорности ученика покреће директор, а води комисија коју формира директор. Одељењски старешина је члан комисије.

 За штету коју је проузроковало више ученика, одговорност је солидарна уколико није могуће утврдити степен одговорности сваког од ученика за насталу штету.

 Директор, на основу предлога комисије, доноси решење о материјалној одговорности ученика, висини штете и року за накнаду штете.

 Директор може донети одлуку о ослобођењу ученика, његовог родитеља, односно старатеља материјалне одговорности за штету, због тешке материјалне ситуације.

 На решење директора о материјалној одговорности ученик, његов родитељ или старатељ може изјавити жалбу Школском одбору, у року од 15 дана од дана пријема решења.

 Школски одбор доноси одлуку у року од 15 дана од дана пријема жалбе.

**X ЗАВРШНЕ ОДРЕДБЕ**

**Члан 18.**

 Ступањем на снагу овог Правилника, престаје да важи Правилник о одговорности запослених и ученика број 2910 од 30.12.2013 . године.

**Члан 19.**

 Тумачење одредби овог Правилника даје Школски одбор.

**Члан 20.**

Овај Правилник ступа на снагу осмог дана од дана објављивања на огласној табли Школе, а примењује се од дана ступања на снагу..

Председник Школског одбора

Драган Ђурђевић

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Правилник објављен на огласној табли школе дана 24.01.2018.

Правилник ступа на снагу и примењује се од 1.02.2018.

Секретар школе

Снежана Јовановић

\_\_\_\_\_\_\_\_\_\_\_\_\_\_\_\_\_\_\_\_\_\_\_